title: Komisjoni rakendusmäärus (EL) 2021/1043, 24. juuni 2021, millega pikendatakse Euroopa Parlamendi ja nõukogu määrusega (EL) nr 575/2013 ette nähtud üleminekusätete kehtivusaega seoses kesksete vastaspoolte suhtes olevate riskipositsioonide puhul kohaldatavate omavahendite nõuetega (EMPs kohaldatav tekst)

text:
                  25.6.2021

                  ET

                  Euroopa Liidu Teataja

                  L 225/52

         KOMISJONI RAKENDUSMÄÄRUS (EL) 2021/1043,
         24. juuni 2021,
         millega pikendatakse Euroopa Parlamendi ja nõukogu määrusega (EL) nr 575/2013 ette nähtud üleminekusätete kehtivusaega seoses kesksete vastaspoolte suhtes olevate riskipositsioonide puhul kohaldatavate omavahendite nõuetega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 26. juuni 2013. aasta määrust (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta, (1) eriti selle artikli 497 lõiget 3,
         ning arvestades järgmist:

                     (1)

                     Selleks et hoida ära häireid rahvusvahelistel finantsturgudel ning mitte karistada liidus asutatud krediidiasutusi ja investeerimisühinguid rangemate omavahendite nõuete kehtestamisega olemasolevate kolmandates riikides asutatud kesksete vastaspoolte tunnustamise protsessi ajal, on määruse (EL) nr 575/2013 artikli 497 lõikega 1 ette nähtud üleminekuperiood, mille jooksul võivad krediidiasutused ja investeerimisühingud käsitada kolmandate riikide kesksete vastaspoolte suhtes olevaid riskipositsioone nõuetele vastavate kesksete vastaspoolte suhtes olevate riskipositsioonidena.

                     (2)

                     Kolmandate riikide kesksete vastaspoolte puhul, kes on esitanud Euroopa Parlamendi ja nõukogu määruse (EL) nr 648/2012 (2) artikli 25 lõike 6 kohase tunnustamise taotluse enne 27. juunit 2019, eelkõige kõigi nende kolmandate riikide kesksete vastaspoolte puhul, kes veel ootavad Euroopa Väärtpaberiturujärelevalve (ESMA) poolset tunnustamist, lõpeb üleminekuperiood 28. juunil 2021.

                     (3)

                     Komisjon ei ole veel vastu võtnud määruse (EL) nr 648/2012 artikli 25 lõike 6 kohaseid otsuseid mõne jurisdiktsiooni kohta, kus kõnealused kolmandate riikide kesksed vastaspooled on asutatud. Sellised otsused on ESMA jaoks kolmandate riikide kesksete vastaspoolte tunnustamise eeltingimus. Kuna neid otsuseid ei võeta vastu 28. juuniks 2021, ei saa ESMA selleks kuupäevaks lõpetada tunnustamist ootavate kolmandate riikide kesksete vastaspoolte tunnustamise menetlusi.

                     (4)

                     Kui üleminekuperioodi ei pikendata, peaksid liidus asutatud krediidiasutused ja investeerimisühingud või nende väljaspool liitu asutatud tütarettevõtjad, kellel on kõnealuste kolmandate riikide kesksete vastaspoolte suhtes riskipositsioonid, asjaomaste riskipositsioonide puhul omavahendeid märkimisväärselt suurendama. See võib kaasa tuua nende krediidiasutuste ja investeerimisühingute loobumise otsesest osalemisest kõnealustes kesksetes vastaspooltes või vähemalt ajutiselt katkestada nende krediidiasutuste ja investeerimisühingute klientidele kliirimisteenuste osutamise, põhjustades seega tõsiseid häireid turgudel, kus kõnealused kesksed vastaspooled tegutsevad. Seepärast tuleb määruse (EL) nr 575/2013 artikli 497 lõike 1 punkti b alapunktis iii osutatud üleminekusätte kehtivusaega pikendada 28. juunini 2022.

                     (5)

                     Üleminekusätte kehtivusaja pikendamine jätaks komisjonile aega samaväärsuse hindamiste lõpuleviimiseks vastavalt määruse (EL) nr 648/2012 artikli 25 lõikele 6 ja samaväärsust kinnitavate otsuste vastuvõtmiseks, kui asjaomased tingimused on täidetud. Samuti jätaks see ESMA-le aega asjaomaste kolmandate riikide kesksete vastaspoolte tunnustamiseks. Kui komisjon positiivset samaväärsust kinnitavat otsust vastu ei võta, jätaks pikendamine krediidiasutustele ja investeerimisühingutele aega selleks, et nõuetekohaselt valmistuda määruse (EL) nr 575/2013 artikli 497 lõikes 1 sätestatud üleminekuperioodi lõpuks.

                     (6)

                     Käesolevat määrust tuleks kohaldada alates esimesest päevast pärast kehtiva üleminekuperioodi lõppu.

                     (7)

                     Käesolevas määruses sätestatud meetmed on kooskõlas Euroopa panganduskomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 575/2013 artikli 497 lõike 1 punkti b alapunktis iii osutatud üleminekuperioodi pikendatakse 28. juunini 2022.

            Artikkel 2
            Käesolev määrus jõustub kolmandal päeval pärast selle avaldamist Euroopa Liidu Teatajas.
            Seda kohaldatakse alates 29. juunist 2021.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 24. juuni 2021

                  Komisjoni nimel

                  president

               Ursula VON DER LEYEN

            (1)  ELT L 176, 27.6.2013, lk 1.

            (2)  Euroopa Parlamendi ja nõukogu 4. juuli 2012. aasta määrus (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta (ELT L 201, 27.7.2012, lk 1).


title: Komisjoni rakendusmäärus (EL) 2021/1044, 22. juuni 2021, millega antakse liidu luba üksiku biotsiidi „Pesguard® Gel“ jaoks (EMPs kohaldatav tekst)

text:
                  25.6.2021

                  ET

                  Euroopa Liidu Teataja

                  L 225/54

         KOMISJONI RAKENDUSMÄÄRUS (EL) 2021/1044,
         22. juuni 2021,
         millega antakse liidu luba üksiku biotsiidi „Pesguard® Gel“ jaoks
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 44 lõike 5 esimest lõiku,
         ning arvestades järgmist:

                     (1)

                     21. septembril 2016 esitas Sumitomo Chemical Agro Europe SAS määruse (EL) nr 528/2012 artikli 43 lõike 1 kohase loataotluse üksiku biotsiidi „Pesguard® Gel“ kohta, mis kuulub kõnealuse määruse V lisas kirjeldatud tooteliiki 18, esitades ühtlasi kirjaliku kinnituse selle kohta, et Madalmaade pädev asutus on nõustunud taotlust hindama. Taotlus registreeriti biotsiidiregistris registrinumbri BC-HS027052-37 all.

                     (2)

                     „Pesguard® Gel“ sisaldab toimeainena püriproksüfeeni ja klotianidiini, mis on kantud määruse (EL) nr 528/2012 artikli 9 lõikes 2 osutatud liidu heakskiidetud toimeainete nimekirja.

                     (3)

                     31. märtsil 2020 esitas hindav pädev asutus määruse (EL) nr 528/2012 artikli 44 lõike 1 kohaselt hindamisaruande ja oma järeldused Euroopa Kemikaaliametile (edaspidi „amet“).

                     (4)

                     Amet esitas 13. oktoobril 2020 kooskõlas määruse (EL) nr 528/2012 artikli 44 lõikega 3 komisjonile üksiku biotsiidi „Pesguard® Gel“ kohta oma arvamuse (2), biotsiidi omaduste kokkuvõtte kavandi ja lõpliku hindamisaruande.

                     (5)

                     Selles arvamuses on jõutud järeldusele, et „Pesguard® Gel“ on biotsiid, et selle jaoks saab taotleda liidu luba kooskõlas määruse (EL) nr 528/2012 artikli 42 lõikega 1 ning et biotsiidi omaduste kokkuvõtte kavandile vastavuse korral vastab biotsiid kõnealuse määruse artikli 19 lõikes 1 sätestatud tingimustele.

                     (6)

                     26. oktoobril 2020 edastas amet kooskõlas määruse (EL) nr 528/2012 artikli 44 lõikega 4 komisjonile biotsiidi omaduste kokkuvõtte kavandi kõigis liidu ametlikes keeltes.

                     (7)

                     Komisjon on ametiga samal arvamusel ning leiab seega, et on asjakohane anda biotsiidi „Pesguard® Gel“ jaoks liidu luba.

                     (8)

                     Ameti arvamuse kohaselt ei olnud taotluse hindamise perioodi jooksul võimalik teha järeldusi selle kohta, kas biotsiidis „Pesguard® Gel“ sisalduvad toimeainete hulka mittekuuluvad ained cis-CTAC ja diklorometaan vastavad endokriinseid häireid põhjustavate omaduste kindlaksmääramise teaduslikele kriteeriumidele, mis on sätestatud komisjoni delegeeritud määruses (EL) 2017/2100 (3). Seepärast tuleks cis-CTAC-d ja diklorometaani täiendavalt uurida. Kui jõutakse järeldusele, et cis-CTAC või diklorometaan või mõlemad ained on endokriinseid häireid põhjustavate omadustega, kaalub komisjon kooskõlas määruse (EL) nr 528/2012 artikliga 48, kas biotsiidi “Pesguard® Gel” jaoks antud liidu luba tuleks muuta või see tühistada.

                     (9)

                     Käesoleva määrusega ette nähtud meetmed on kooskõlas alalise biotsiidikomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Ettevõtjale Sumitomo Chemical Agro Europe SAS antakse liidu luba numbriga EU-0024951-0000 üksiku biotsiidi „Pesguard® Gel“ turul kättesaadavaks tegemiseks ja kasutamiseks vastavalt lisas esitatud biotsiidi omaduste kokkuvõttele.
            Kõnealune liidu luba kehtib 15. juulist 2021 kuni 30. juunini 2031.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 22. juuni 2021

                  Komisjoni nimel

                  president

               Ursula VON DER LEYEN

            (1)  ELT L 167, 27.6.2012, lk 1.

            (2)  Euroopa Kemikaaliameti 8. oktoobri 2020. aasta arvamus biotsiidi „Pesguard® Gel“ jaoks liidu loa andmise kohta (ECHA/BPC/269/2020), https://echa.europa.eu/et/opinions-on-union-authorisation.

            (3)  Komisjoni 4. septembri 2017. aasta delegeeritud määrus (EL) 2017/2100, millega sätestatakse vastavalt Euroopa Parlamendi ja nõukogu määrusele (EL) nr 528/2012 endokriinseid häireid põhjustavate omaduste kindlaksmääramise teaduslikud kriteeriumid (ELT L 301, 17.11.2017, lk 1).

            LISA

               Biotsiidi omaduste kokkuvõte

            Pesguard® Gel
            Tooteliik 18. Insektitsiidid, akaritsiidid ja tooted muude lülijalgsete tõrjeks (kahjuritõrje)
            Loa number: EU-0024951-0000
            R4BP registrinumber: EU-0024951-0000
            1.   HALDUSTEAVE

            1.1.   Toote kaubanduslik(ud) nimetus(ed)

                        Kaubanduslik nimetus

                        Pesguard® Gel

                  1.2.   Loaomanik

                        Loaomaniku nimi ja aadress

                        Nimi

                        Sumitomo Chemical Agro Europe SAS

                        Aadress

                        Parc d'Affaires de Crécy 10A, rue de la Voie Lactée, 69370 Saint Didier au Mont d'Or, Prantsusmaa

                        Loa number

                        EU-0024951-0000

                           R4BP registrinumber

                        EU-0024951-0000

                        Loa andmise kuupäev

                        15. juuli 2021

                        Loa kehtivusaja lõppkuupäev

                        30. juuni 2031

                  1.3.   Toote tootja(d)

                        Tootja nimi

                        McLaughlin Gormley King Company (MGK)

                        Tootja aadress

                        8810 10th Avenue North, MN 55427 Minneapolis Ühendriigid

                        Tootmiskohtade asukoht

                        McLaughlin Gormley King Company, 4001  Peavey Road, MN 55318 Chaska Ühendriigid

                  1.4.   Toimeaine(te) tootja(d)

                        Toimeaine

                        (E)-1-(2-kloro-1,3-tiasool-5-üülmetüül)-3-metüül-2-nitroguanidiin (klotianidiin)

                        Tootja nimi

                        Sumitomo Chemical Co. Ltd.

                        Tootja aadress

                        27-1, Shinkawa 2-chome, Chuo-ku, 104-8260 Tokyo Jaapan

                        Tootmiskohtade asukoht

                        Sumitomo Chemical Company LTD, Oita Works, 2200, Tsurusaki, Oita City, 870-0106 Oita Jaapan

                        Toimeaine

                        Püriproksüfeen

                        Tootja nimi

                        Sumitomo Chemical Co. ltd.

                        Tootja aadress

                        27-1, Shinkawa 2-chome, Chuo-ku, 104-8260 Tokyo Jaapan

                        Tootmiskohtade asukoht

                        Sumitomo Chemical Company LTD, Misawa Works, Aza-Sabishirotaira, Oaza-Misawa, Misawa,, 033-0022 Aomori Jaapan

                  2.   TOOTE KOOSTIS JA OLEK

            2.1.   Kvalitatiivne ja kvantitatiivne teave toote koostise kohta

                        Tavanimetus

                        IUPAC nimetus

                        Funktsioon

                        CAS number

                        EÜ number

                        Sisaldus (%)

                        (klotianidiin)

                        (E)-1-(2-kloro-1,3-tiasool-5-üülmetüül)-3-metüül-2-nitroguanidiin

                        Toimeaine

                        210880-92-5

                        433-460-1

                        0,526

                        Püriproksüfeen

                        4-phenoxyphenyl (RS)-2-(2- pyridyloxy)propyl ether

                        Toimeaine

                        95737-68-1

                        429-800-1

                        0,515

                        Äädikhape

                        Etaanhape

                        Mittetoimeaine

                        64-19-7

                        200-580-7

                        0,3

                        Kaaliumsorbaat

                        kaalium-(E,E)-heksa-2,4-dienoaat

                        Mittetoimeaine

                        24634-61-5

                        246-376-1

                        0,5

                  2.2.   Oleku kirjeldus

            RB - Sööt (kasutusvalmis)
            3.   OHU- JA HOIATUSLAUSED

                        Ohulaused

                        Võib põhjustada allergilist nahareaktsiooni.
                        Väga mürgine veeorganismidele, pikaajaline toime.

                        Hoiatuslaused

                        NAHALE SATTUMISE KORRAL: pesta rohke veega.
                        Nahaärrituse või lööbe korral: pöörduda arsti poole.
                        Kanda kaitsekindaid.
                        Vältida sattumist keskkonda.
                        Mahuti kõrvaldada vastavalt kohalikele eeskirjadele.
                        Mahavoolanud toode kokku koguda.

                  4.   LUBATUD KASUTUSALA(D)

            4.1.   Kasutusala kirjeldus

               Tabel 1. Kasutus # 1 – Kutsealane kasutamine - kasutusvalmis mürksööt

                        Tooteliik

                        Tooteliik 18 - Insektitsiidid, akaritsiidid ja tooted muude lülijalgsete tõrjeks (kahjuritõrje)

                        Vajadusel lubatud kasutusala täpne kirjeldus

                        Insektitsiid

                        Sihtorganism(id) (sh arengujärgus)

                        Teaduslik nimetus: Blattella germanica

                        Tavanimetus: Harilik prussakas
                        Arengustaadium: Nümfid
                        Teaduslik nimetus: Blattella germanica

                        Tavanimetus: Harilik prussakas
                        Arengustaadium: Täiskasvanud
                        Teaduslik nimetus: Supella longipalpa

                        Tavanimetus: Pruun vöödiline prussakas
                        Arengustaadium: Nümfid
                        Teaduslik nimetus: Supella longipalpa

                        Tavanimetus: Pruun vöödiline prussakas
                        Arengustaadium: Täiskasvanud
                        Teaduslik nimetus: Blatta orientalis

                        Tavanimetus: Tarakan
                        Arengustaadium: Nümfid
                        Teaduslik nimetus: Blatta orientalis

                        Tavanimetus: Tarakan
                        Arengustaadium: Täiskasvanud
                        Teaduslik nimetus: Periplaneta americana

                        Tavanimetus: Ameerika prussakas
                        Arengustaadium: Nümfid
                        Teaduslik nimetus: Periplaneta americana

                        Tavanimetus: Ameerika prussakas
                        Arengustaadium: Täiskasvanud

                        Kasutuskoht

                        Sisetingimustes
                        Pragudes ja lõhedes või varjatud kohtades, millele ei pääse ligi inimesed ega koduloomad: külmikute, kappide ja riiulite taga, köögiseadmete all, elektrikilpides, konstruktsiooni tühimikud ja kanalid, vannitoa sisustuse all jne.

                        Kasutusmeetod(id)

                        Kasutamine söödana
                        Kasutusvalmis insektitsiidne mürksööt geelina prussakate tõrjeks üldhügieeniks

                        Kasutuskogus(ed) ja sagedus

                        Pesguard® Gel’i tuleb kanda pindadele umbes 4 mm läbimõõduga tilkadena (iga tilk sisaldab umbes 0,032 g mürksööta).
                        Ulatuslikuma arvukuse korral, kus esinevad suuremad prussakaliigid (B. orientalis või P. americana), eriti määrdunud või segamini olevatel aladel või kus alternatiivseid toiduallikaid ei saa täielikult kõrvaldada, kasutada suuremat kasutusmäära (nt 2 tilka madala arvukuse 1 tilga asemel).

                                    •

                                    Madal arvukus 1–2 tilka (0,032–0,064 g) m2 kohta

                                    •

                                    Keskmine arvukus 3–6 tilka (0,096–0,192 g) m2 kohta

                                    •

                                    Kõrge arvukus 6–10 tilka (0,192–0,320 g) m2 kohta

                              Maksimaalne pealekandmiste arv aastas on 11.

                        Kasutajarühm(ad)

                        Kutseline kasutaja

                        Pakendi suurused ja pakendimaterjal

                        30 g polüpropüleen- (PP) süstal
                        Keeratav tipukork: kõrge tihedusega polüetüleen (HDPE)

                  4.1.1.   Kasutusala spetsiifilised kasutusjuhendid

            Vaadata üldiseid kasutamisjuhiseid
            4.1.2.   Kasutusala spetsiifilised riskivähendamismeetmed

            Vaadata üldiseid kasutamisjuhiseid
            4.1.3.   Vajadusel tõenäoline otsene või kaudne kahjulik toime, esmaabimeetmed ja keskkonnakaitsemeetmed hädaolukorras.

            Vaadata üldiseid kasutamisjuhiseid
            4.1.4.   Vajadusel juhised toote ja selle pakendi ohutuks hävitamiseks.

            Vaadata üldiseid kasutamisjuhiseid
            4.1.5.   Vajadusel toote ladustamistingimused ja säilivusaeg normaalsetes ladustamistingimustes.

            Vaadata üldiseid kasutamisjuhiseid
            5.   ÜLDISED KASUTAMISJUHISED (1)

            5.1.   Kasutusjuhendid

            Enne kasutamist alati lugeda märgistust või infolehte ja pidada kinni/järgida kõiki toodud juhiseid.
            Jälgida, et mürksöödatilgad ei jääks päikesevalguse või kuumuse kätte (nt radiaator).
            Pesguard® Gel’i sisaldav eeltäidetud plastmahuti on ettenähtud kasutamiseks koos kaasas oleva kolviga või kahjuritõrjes üldkasutatava spetsiaalse mürksööda pealekandmisseadmega. Aplikaatori kasutamisjuhendit vaadata tootja juhistest.
            Süstida mürksööta pragudesse ja lõhedesse, konstruktsiooni tühimikesse või varjatud kohtadesse, millele ei pääse ligi inimesed ega lemmikloomad, kuid kus kahjurid võivad elada, toituda ja paljuneda. Sellised kohad on tavaliselt soojad/niisked ja pimedad (külmikute, kappide ja riiulite taga, köögiseadmete all, elektrikilpides, konstruktsiooni tühimikud ja kanalid, vannitoa sisustuse all jne). Enne töötlust on soovitatav kontrollida või püüda kinni mõni isend kahjurite leviku kinnitamiseks. Tagada, et kõik alternatiivsed toiduallikad on eemaldatud ja tilgutada mürksööta prussakate esinemiskohtadesse üksikute tilkadena. Toodet tohib kasutada ainult lastele ja lemmikloomadele ligipääsmatutes kohtades.
            Mitte kanda Pesguard® Gel’i kohta, kus see puutub kokku veega, või aladele, mida regulaarselt puhastatakse. Tavaliselt surevad prussakad paar tundi pärast Pesguard® Gel’i söömist. Levialal nähakse surnud prussakaid tavaliselt 24 tunni jooksul pärast töötlemise alustamist.
            Eemaldada otsakult kork, puudutada ülaosaga töödeldavat pinda ja suruda kolb alla. Pärast töötlemise lõppu asetada kork tagasi.
            Mürksööt kleepub mitterasvasele või tolmuvabale pinnale ning jääb pehmeks ja prussakatele maitsvaks seni, kuni mürksööta on näha.
            Töödeldud ala tuleks visuaalselt kontrollida 1–2 nädala pärast. Kui algne kahjurite arvukus oli kõrge, võib vaja minna teistkordset Pesguard® Gel’i pealekandmist, kui esimene kogus on ära tarbitud ja elusaid prussakaid on endiselt näha.
            Mürksöödakohtade teine visuaalne kontroll on soovitatav teha 2–4 nädalat pärast esimest töötlemist. Uuesti peale kanda, kui mürksööta ei ole enam näha, vastavalt arvukuse tasemele (madal, keskmine või kõrge). Prussakate tagasituleku vältimiseks asendada mürksööt enne selle täielikku tarbimist.
            Teavitada loaomanikku kui töötlemine ei ole tõhus.
            Mahavoolanud toode ja toodet sisaldavad jäägid tuleb kõrvaldada kemikaaljäätmetena.
            Tuleb olla ettevaatlik, et vältida geeli sattumist avatud pindadele. Kui geel satub avatud pinnale, eemaldada geel paberrätikuga ja puhastada ala niiskete ühekorralappidega.
            Järelkontrollide ajal kontrollida mürksöödakohti ja vajadusel uuesti peale kanda.
            Mitte asetada mürksööta regulaarselt pestavatesse kohtadesse, sest mürksööt eemaldatakse pesemise käigus. Mitte kasutada seda toodet elektriseadmetes ega nende peal, kui on olemas elektrilöögi oht. Vältida kokkupuudet riiete ja rõivastega, kuna mürksööt võib jätta plekke.
            5.2.   Riskivähendamismeetmed

            Toote käitlemise ajal kanda kemikaalikindlaid kaitsekindaid (kindamaterjali täpsustab loaomanik tooteinfos).
            Mitte kanda mürksööta aladele, kus on kasutatud repellente, ilma pinna põhjalikku puhastamist niiske ühekorrasalvrätiga. Pärast mürksööda pealekandmist mitte peale kanda repellente.
            Mitte peale kanda otse toiduainetele, söödale, joogile või nende läheduses või toidu, sööda, joogi ja loomadega tõenäoliselt otse kokku puutuvatel pindadel või tarvikutel.
            Mahavoolanud toode ja toodet sisaldavad jäägid tuleb kõrvaldada kemikaaljäätmetena.
            Vältida geeli tilgutamist kangastele või vaipadele, kuna see võib määrida mõningaid imavaid materjale. Plekkide vältimiseks tuleb mürksöödaga kokku puutunud pinda kohe puhastada niiskete ühekorralappidega.
            Puhastusmaterjalid tuleb kõrvaldada tahkete jäätmetena.
            5.3.   Tõenäoline otsene või kaudne kahjulik toime, esmaabimeetmed ja keskkonnakaitsemeetmed hädaolukorras

            See biotsiid sisaldab klotianidiini, mis on mesilastele ohtlik.

               Esmaabimeetmete kirjeldus

            Nahale sattumisel: eemaldada kohe saastunud riided ja pesta nahka seebi ja veega. Kui ärritus pärast pesemist püsib, pöörduda arsti poole.
            Silma sattumisel: sümptomite ilmnemisel loputada silmi veega. Eemaldada kontaktläätsed, kui neid kasutatakse ja kui neid on kerge eemaldada. Võtta ühendust MÜRGISTUSTEABEKESKUSE või arstiga.
            Allaneelamine: Allaneelamisel: võtta ühendust MÜRGISTUSTEABEKESKUSE või arstiga.
            Sissehingamisel: ei ole kohaldatav.

               Olulisemad akuutsed ja hilisemad sümptomid ning mõju

            Silma sattumisel: võib põhjustada ajutist silmade ärritust.

               Keskkonnakaitsemeetmed hädaolukorras

            Vältida toote sattumist keskkonda.
            5.4.   Juhised toote ja selle pakendi ohutuks hävitamiseks

            Ringlussevõttu viia ainult tühjad mahutid/pakendid.
            Selle pakendi kõrvaldamine peaks alati vastama jäätmete kõrvaldamise õigusaktidele ja kohalike asutuste nõuetele.
            5.5.   Toote ladustamistingimused ja säilivusaeg normaalsetes ladustamistingimustes

            Kaitsta külmumise eest. Hoida otsese päikesevalguse eest kaitstuna.
            Kõlblikkusaeg: 2 aastat.
            6.   MUU TEAVE

               (1)  Käesolevas jaotises esitatud kasutusjuhised, riskivähendusmeetmed ja muud kasutamisjuhised kehtivad iga lubatud kasutuse puhul.


title: Komisjoni rakendusmäärus (EL) 2021/1045, 24. juuni 2021, millega kiidetakse heaks didetsüüldimetüülammooniumkloriidi toimeainena kasutamine tooteliikidesse 3 ja 4 kuuluvates biotsiidides (EMPs kohaldatav tekst)

text:
                  25.6.2021

                  ET

                  Euroopa Liidu Teataja

                  L 225/62

         KOMISJONI RAKENDUSMÄÄRUS (EL) 2021/1045,
         24. juuni 2021,
         millega kiidetakse heaks didetsüüldimetüülammooniumkloriidi toimeainena kasutamine tooteliikidesse 3 ja 4 kuuluvates biotsiidides
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 89 lõike 1 kolmandat lõiku,
         ning arvestades järgmist:

                     (1)

                     Komisjoni delegeeritud määrusega (EL) nr 1062/2014 (2) on kehtestatud loetelu olemasolevatest toimeainetest, mida tuleb hinnata seoses nende võimaliku heakskiitmisega biotsiidides kasutamiseks. See loetelu sisaldab didetsüüldimetüülammooniumkloriidi (DDAC), mis tuleb käesoleva määruse kohaldamiseks tema hindamise tulemusena ümber nimetada didetsüüldimetüülammooniumkloriidiks.

                     (2)

                     Didetsüüldimetüülammooniumkloriidi on hinnatud kasutamiseks biotsiidides, mis kuuluvad Euroopa Parlamendi ja nõukogu direktiivi 98/8/EÜ (3) V lisas määratletud tooteliiki 3 (loomade hügieeniks kasutatavad biotsiidid) ja tooteliiki 4 (toidu- ja söödaruumides kasutatavad desinfektsioonivahendid), mis vastavad määruse (EL) nr 528/2012 V lisas määratletud tooteliikidele 3 ja 4.

                     (3)

                     Referentliikmesriigiks määratud Itaalia hindav pädev asutus esitas 10. septembril 2012 komisjonile hindamisaruande ja oma järeldused.

                     (4)

                     Kooskõlas delegeeritud määruse (EL) nr 1062/2014 artikli 7 lõikega 2 võttis biotsiidikomitee 6. oktoobril 2020 vastu Euroopa Kemikaaliameti (edaspidi „kemikaaliamet“) arvamused, (4) võttes arvesse hindava pädeva asutuse järeldusi.

                     (5)

                     Kõnealuste arvamuste kohaselt vastavad tooteliikidesse 3 ja 4 kuuluvad ning didetsüüldimetüülammooniumkloriidi toimeainena sisaldavad biotsiidid eeldatavasti direktiivi 98/8/EÜ artikli 5 lõike 1 punktide b, c ja d nõuetele, kui need vastavad teatavatele spetsifikatsioonidele ja on täidetud nende kasutust reguleerivad tingimused.

                     (6)

                     Ameti arvamustest lähtuvalt on asjakohane kiita heaks didetsüüldimetüülammooniumkloriidi toimeainena kasutamine tooteliikidesse 3 ja 4 kuuluvates biotsiidides, kui need vastavad teatavatele spetsifikatsioonidele ja tingimustele.

                     (7)

                     Enne toimeaine heakskiitmist tuleks ette näha mõistlik ajavahemik, et huvitatud isikud saaksid võtta vajalikud meetmed, et valmistuda uute nõuete täitmiseks.

                     (8)

                     Käesoleva määrusega ettenähtud meetmed on kooskõlas alalise biotsiidikomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Kiidetakse heaks didetsüüldimetüülammooniumkloriidi toimeainena kasutamine tooteliiki 3 ja 4 kuuluvates biotsiidides vastavalt lisas esitatud nõuetele ja tingimustele.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 24. juuni 2021

                  Komisjoni nimel

                  president

               Ursula VON DER LEYEN

            (1)  ELT L 167, 27.6.2012, lk 1.

            (2)  Komisjoni 4. augusti 2014. aasta delegeeritud määrus (EL) nr 1062/2014 Euroopa Parlamendi ja nõukogu määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist (ELT L 294, 10.10.2014, lk 1).

            (3)  Euroopa Parlamendi ja nõukogu 16. veebruari 1998. aasta direktiiv 98/8/EÜ biotsiidide turuleviimise kohta (EÜT L 123, 24.4.1998, lk 1).

            (4)  Biotsiidikomitee arvamused toimeaine didetsüüldimetüülammooniumkloriidi heakskiitmise taotluste kohta; tooteliigid 3 ja 4; ECHA/BPC/265/2020 ja ECHA/BPC/266/2020, vastu võetud 6. oktoobril 2020.

            LISA

                        Tavanimetus

                        IUPACi nimetus
                        Tunnuskoodid

                        Toimeaine minimaalne puhtusaste  (1)

                        Heakskiitmise kuupäev

                        Heakskiidu aegumiskuupäev

                        Tooteliik

                        Eritingimused

                        Didetsüüldimetüülammooniumkloriid

                        IUPACi nimetus: N,N-didetsüül-N,N-dimetüülammooniumkloriid
                        EÜ nr: 230-525-2
                        CASi nr: 7173-51-5

                        Hinnatud toimeaine minimaalne puhtusaste: 908 g/kg (kuivmass)

                        1. november 2022

                        31. oktoober 2032

                        3

                        Biotsiidide puhul antakse luba järgmistel tingimustel:

                                    a)

                                    Toote hindamisel pööratakse erilist tähelepanu loataotlusega hõlmatud kasutusaladega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud.

                                    b)

                                    Pidades silmas hinnatud kasutusviiside riskihindamise tulemusi, tuleb toote hindamisel pöörata erilist tähelepanu:

                                                1)

                                                kutselistele kasutajatele;

                                                2)

                                                settele ja pinnasele pärast loomade transportimiseks kasutatud sõidukite desinfitseerimist ja haudejaamades tehtud udustamise järgsele desinfitseerimisele.

                                    c)

                                    Toodete puhul, mille jäägid võivad esineda toidus või söödas, kontrollitakse vajadust kehtestada uued jääkide piirnormid või muuta kehtivaid piirnorme vastavalt Euroopa Parlamendi ja nõukogu määrusele (EÜ) nr 470/2009  (2) või Euroopa Parlamendi ja nõukogu määrusele (EÜ) nr 396/2005  (3) ning võetakse asjakohased riskivähendamismeetmed, millega tagatakse, et kohaldatavaid jääkide piirnorme ei ületata.

                        4

                        Biotsiidide puhul antakse luba järgmistel tingimustel:

                                    a)

                                    Toote hindamisel pööratakse erilist tähelepanu loataotlusega hõlmatud kasutusaladega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud.

                                    b)

                                    Pidades silmas hinnatud kasutusviiside riskihindamise tulemusi, tuleb toote hindamisel pöörata erilist tähelepanu:

                                                1)

                                                kutselistele kasutajatele;

                                                2)

                                                settele ja pinnasele pärast desinfitseerimist tapamajades ja lihatööstustes.

                                    c)

                                    Toodete puhul, mille jäägid võivad esineda toidus või söödas, kontrollitakse vajadust kehtestada uued jääkide piirnormid või muuta kehtivaid piirnorme vastavalt määrusele (EÜ) nr 470/2009 või määrusele (EÜ) nr 396/2005 ning võetakse asjakohased riskivähendamismeetmed, millega tagatakse, et kohaldatavaid jääkide piirnorme ei ületata.

                                    d)

                                    Didetsüüldimetüülammooniumkloriidi ei kasutata Euroopa Parlamendi ja nõukogu määruse (EÜ) nr 1935/2004  (4) kohaldamisalasse kuuluvates materjalides ja esemetes, mis on ette nähtud toiduga kokkupuutumiseks, välja arvatud juhul, kui komisjon on kehtestanud konkreetsed didetsüüldimetüülammooniumkloriidi toidusse migreerumise piirnormid või kui nimetatud määruse kohaselt on kindlaks tehtud, et sellised piirnormid ei ole vajalikud.

               (1)  Selles veerus esitatud puhtusaste on minimaalne puhtusaste, mille juures toimeainet hinnati. Turule lastud tootes võib olla sama või erineva puhtusastmega toimeaine, kui on tõendatud, et see on tehniliselt samaväärne hinnatud toimeainega.

               (2)  Euroopa Parlamendi ja nõukogu 6. mai 2009. aasta määrus (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004 (ELT L 152, 16.6.2009, lk 11).

               (3)  Euroopa Parlamendi ja nõukogu 23. veebruari 2005. aasta (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).

               (4)  Euroopa Parlamendi ja nõukogu 27. oktoobri 2004. aasta määrus (EÜ) nr 1935/2004 toiduga kokkupuutumiseks ettenähtud materjalide ja esemete kohta, millega tunnistatakse kehtetuks direktiivid 80/590/EMÜ ja 89/109/EMÜ (ELT L 338, 13.11.2004, lk 4).


title: Komisjoni rakendusmäärus (EL) 2021/1046, 23. juuni 2021, millega muudetakse määrust (EÜ) nr 1484/95 kodulinnuliha- ja munasektori ning ovoalbumiini tüüpiliste hindade kindlaksmääramise osas

text:
                  25.6.2021

                  ET

                  Euroopa Liidu Teataja

                  L 225/66

         KOMISJONI RAKENDUSMÄÄRUS (EL) 2021/1046,
         23. juuni 2021,
         millega muudetakse määrust (EÜ) nr 1484/95 kodulinnuliha- ja munasektori ning ovoalbumiini tüüpiliste hindade kindlaksmääramise osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 183 punkti b,
         võttes arvesse Euroopa Parlamendi ja nõukogu 16. aprilli 2014. aasta määrust (EL) nr 510/2014, millega nähakse ette põllumajandustoodete töötlemisel saadud teatavate toodetega kauplemise kord ning tunnistatakse kehtetuks nõukogu määrused (EÜ) nr 1216/2009 ja (EÜ) nr 614/2009, (2) eriti selle artikli 5 lõike 6 punkti a,
         ning arvestades järgmist:

                     (1)

                     Komisjoni määruses (EÜ) nr 1484/95 (3) on sätestatud täiendava imporditollimaksu süsteemi rakendamise üksikasjalikud eeskirjad ning on kinnitatud kodulinnuliha- ja munasektori ning ovoalbumiini tüüpilised hinnad.

                     (2)

                     Kodulinnuliha- ja munasektori ning ovoalbumiini tüüpiliste hindade kindlaksmääramise aluseks oleva teabe korrapärase kontrollimise tulemusel tuleks muuta teatavate toodete tüüpilisi impordihindu, võttes arvesse päritolule vastavaid hinnaerinevusi.

                     (3)

                     Määrust (EÜ) nr 1484/95 tuleks seega vastavalt muuta.

                     (4)

                     Selleks et kõnealust meedet saaks kohaldada võimalikult kiiresti pärast ajakohastatud andmete kättesaadavaks tegemist, peaks käesolev määrus jõustuma selle avaldamise päeval,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 1484/95 I lisa asendatakse käesoleva määruse lisas esitatud tekstiga.

            Artikkel 2
            Käeolev määrus jõustub selle Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. juuni 2021

                  Komisjoni nimel

                  presidendi eest

                  põllumajanduse ja maaelu arengu peadirektoraadi

                  peadirektor

               Wolfgang BURTSCHER

            (1)  ELT L 347, 20.12.2013, lk 671.

            (2)  ELT L 150, 20.5.2014, lk 1.

            (3)  Komisjoni 28. juuni 1995. aasta määrus (EÜ) nr 1484/95, millega sätestatakse täiendavate imporditollimaksude süsteemi üksikasjalikud rakenduseeskirjad ja määratakse kindlaks kodulinnuliha- ja munasektori ning ovoalbumiini kohta täiendavad imporditollimaksud ning tunnistatakse kehtetuks määrus nr 163/67/EMÜ (EÜT L 145, 29.6.1995, lk 47).

            LISA

                     „I LISA

                                 CN-kood

                                 Toote kirjeldus

                                 Tüüpiline hind
                                 (eurot / 100 kg)

                                 Artiklis 3 osutatud tagatis
                                 (eurot / 100 kg)

                                 Päritolu  (1)

                                 0207 14 10

                                 Kana ja kuke (liigist Gallus domesticus) kondita tükid, külmutatud

                                 170,6
                                 154,9
                                 192,2

                                 45
                                 53
                                 34

                                 AR
                                 BR
                                 TH

               (1)  Riikide nomenklatuur on sätestatud komisjoni 27. novembri 2012. aasta määruses (EL) nr 1106/2012, millega rakendatakse Euroopa Parlamendi ja nõukogu määrust (EÜ) nr 471/2009 (mis käsitleb ühenduse statistikat väliskaubanduse kohta kolmandate riikidega) seoses riikide ja territooriumide nomenklatuuri ajakohastamisega (ELT L 328, 28.11.2012, lk 7).“


title: Komisjoni rakendusmäärus (EL) 2021/1053, 25. juuni 2021, millega tunnistatakse kehtetuks teatavate Hiina Rahvavabariigist pärit rauast või terasest õmblusteta torude impordile rakendusmäärusega (EL) 2015/2272 kehtestatud lõplik dumpinguvastane tollimaks

text:
                  28.6.2021

                  ET

                  Euroopa Liidu Teataja

                  L 227/35

         KOMISJONI RAKENDUSMÄÄRUS (EL) 2021/1053,
         25. juuni 2021,
         millega tunnistatakse kehtetuks teatavate Hiina Rahvavabariigist pärit rauast või terasest õmblusteta torude impordile rakendusmäärusega (EL) 2015/2272 kehtestatud lõplik dumpinguvastane tollimaks
         EUROOPA KOMISJON,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed, (1) eriti selle artikli 14 lõiget 1,
         ning arvestades järgmist:

                     (1)

                     Nõukogu määruse (EÜ) nr 1225/2009 (2) artikli 5 kohase dumpinguvastase uurimise tulemusel kehtestati 6. oktoobril 2009 vastavalt nõukogu määrusele (EÜ) nr 926/2009 (3) lõplik dumpinguvastane tollimaks teatavate Hiina Rahvavabariigist pärit rauast ja terasest õmblusteta torude impordile. Meetmega kehtestati järgmised väärtuselise tollimaksu määrad: 17,7 % äriühingule Shandong Luxing Steel Pipe Co. Ltd.; 27,2 % muudele koostööd tegevate äriühingutele ja 39,2 % muudele äriühingutele.

                     (2)

                     Pärast määruse (EÜ) nr 1225/2009 artikli 11 lõike 2 kohast aegumise läbivaatamisega seotud uurimist kehtestati 8. detsembril 2015 komisjoni rakendusmäärusega (EL) 2015/2272 lõplikud dumpinguvastased meetmed veel viieks aastaks (4).

                     (3)

                     Üldkohus tühistas oma 29. jaanuari 2014. aasta otsusega kohtuasjas T-528/09 määruse (EÜ) nr 926/2009 äriühingu Hubei Xinyegang Steel Co. Ltd (edaspidi „Hubei“) toodete ekspordi osas (5). Nõukogu kaebas selle kohtuotsuse edasi.

                     (4)

                     Euroopa Kohus jättis 7. aprilli 2016. aasta otsusega liidetud kohtuasjades C-186/14 P ja C-193/14 P Üldkohtu järeldused muutmata ja kinnitas meetmete tühistamise eksportiva tootja Hubei osas (6).

                     (5)

                     Rakendusmäärusega (EL) 2015/2272 kehtestatud dumpinguvastased meetmed aegusid 9. detsembril 2020 (7).

                     (6)

                     4. veebruaril 2021 otsustas Euroopa Kohus kohtuasjas C-324/19 vastavalt eelotsusetaotlusele, mille oli esitanud Finanzgericht Hamburg ELi toimimise lepingu artikli 267 alusel, et määrus (EÜ) nr 926/2009 on kehtetu (edaspidi „kohtuotsus“) (8).

                     (7)

                     Vastavalt Euroopa Liidu toimimise lepingu artiklile 266 on liidu institutsioonid kohustatud võtma vajalikud meetmed kohtuotsuste täitmiseks.

                     (8)

                     Kohtuasjas C-324/19 tehtud otsusega tühistati algsed meetmed erga omnes ja ex tunc. Seega kohaldatakse kohtuotsust kõigi poolte suhtes ja määrus (EÜ) nr 926/2009 loetakse kehtetuks alates selle jõustumise päevast.

                     (9)

                     Kuna algset meedet oli 2015. aastal pikendatud, mõjutas kohtuotsus kaudselt ka määrust (EL) 2015/2272, sest Euroopa Kohtu praktika kohaselt on pikendamismäärus samal määral kehtetu kui lõplik määrus (9). Sellele lisaks tuleks vastavalt vormilise järjepidevuse reeglile komisjoni määrusega kehtetuks tunnistada ka rakendusmäärusega (EL) 2015/2272 kehtestatud dumpinguvastased meetmed (10).

                     (10)

                     Kuna kohtuotsusega tunnistati määrus (EÜ) nr 926/2009 tervikuna kehtetuks, tuleks rakendusmäärusega (EL) 2015/2272 kehtestatud dumpinguvastane tollimaks samuti ex tunc kehtetuks tunnistada. Lisaks võidakse rakendusmääruse (EL) 2015/2272 kohaselt makstud lõplik tollimaks tagasi maksta või seda vähendada vastavalt kohaldatavatele tollialastele õigusaktidele. Eeltoodust järeldub eelkõige, et kõnealuseid tollimakse tasunud ettevõtja saab põhimõtteliselt nende tagasimaksmist nõuda ainult juhul ja niivõrd, kui liidu tolliseadustiku (11) artikli 121 lõike 1 punktis a sätestatud kolmeaastane tähtaeg ei ole möödunud. Määruse (EÜ) nr 926/2009 kehtetuks tunnistamine (ka selle erga omnes kehtetuks tunnistamine) ei kujuta endast sellist ettenägematut asjaolu ega vääramatut jõudu, mille tõttu saaks seda tähtaega liidu tolliseadustiku artikli 121 lõike 1 teise lõigu alusel pikendada (12).

                     (11)

                     Käesoleva määrusega ettenähtud meetmed on kooskõlas alusmääruse artikli 15 lõike 1 alusel loodud komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Rakendusmäärusega (EL) 2015/2272 Hiina Rahvavabariigist pärit teatavate rauast või terasest õmblusteta torude impordi suhtes kehtestatud dumpinguvastane tollimaks tunnistatakse kehtetuks alates 9. detsembrist 2015.

               2.   Rakendusmääruse (EL) 2015/2272 kohaselt makstud lõplik tollimaks makstakse tagasi või seda vähendatakse vastavalt kohaldatavatele tollialastele õigusaktidele.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. juuni 2021

                  Komisjoni nimel

                  president

               Ursula VON DER LEYEN

            (1)  ELT L 176, 30.6.2016, lk 21.

            (2)  Nõukogu 30. novembri 2009. aasta määrus (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (ELT L 343, 22.12.2009, lk 51).

            (3)  Nõukogu 24. septembri 2009. aasta määrus (EÜ) nr 926/2009, millega kehtestatakse teatavate Hiina Rahvavabariigist pärinevate rauast või terasest õmblusteta torude impordi suhtes lõplik dumpinguvastane tollimaks ning nõutakse lõplikult sisse kõnealuse impordi suhtes kehtestatud ajutine tollimaks (ELT L 262, 6.10.2009, lk 19).

            (4)  Komisjoni 7. detsembri 2015. aasta rakendusmäärus (EL) 2015/2272, millega pärast aegumise läbivaatamist vastavalt nõukogu määruse (EÜ) nr 1225/2009 artikli 11 lõikele 2 kehtestatakse lõplik dumpinguvastane tollimaks teatavate Hiina Rahvavabariigist pärinevate rauast või terasest õmblusteta torude impordi suhtes (ELT L 322, 8.12.2015, lk 21).

            (5)  29. jaanuari 2014. aasta otsus kohtuasjas Hubei Xinyegang Steel vs. nõukogu, T-528/09, ECLI:EU:T:2014:35.

            (6)  7. aprilli 2016. aasta otsus kohtuasjades ArcelorMittal Tubular Products Ostrava a.s. jt vs. Hubei Xinyegang Steel Co. Ltd ja Euroopa Liidu Nõukogu vs. Hubei Xinyegang Steel Co. Ltd, liidetud kohtuasjad C-186/14 P ja C-193/14 P.

            (7)  ELT C 424, 8.12.2020, lk 32.

            (8)  4. veebruari 2021. aasta otsus kohtuasjas Eurocylinder Systems AG vs. Hauptzollamt Hamburg-Stadt, C-324/19, ECLI:EU:C:2021:94.

            (9)  4. veebruari 2016. aasta otsus kohtuasjades C & J Clark International Ltd vs. The Commissioners for Her Majesty’s Revenue & Customs ja Puma SE vs. Hauptzollamt Nürnberg, liidetud kohtuasjad C-659/13 ja C-34/14, ECLI:EU:C: 2016:74, punktid 175–177.

            (10)  18. oktoobri 2018. aasta otsus kohtuasjas ArcelorMittal Tubular Products Ostrava a.s. jt vs. Euroopa Komisjon, T-364/16, ECLI:EU:T:2018:696.

            (11)  Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).

            (12)  Vt 4. veebruari 2016. aasta otsus kohtuasjades C & J Clark International Ltd vs. The Commissioners for Her Majesty’s Revenue & Customs ja Puma SE vs. Hauptzollamt Nürnberg, liidetud kohtuasjad C-659/13 ja C-34/14, ECLI:EU:C:2016:74, punktid 186–194; 14. juuni 2012. aasta otsus kohtuasjas Compagnie internationale pour la vente à distance (CIVAD) SA vs. Receveur des douanes de Roubaix jt, C-533/10, ECLI:EU:C:2012:347, punktid 16–35; 18. jaanuari 2017. aasta otsus kohtuasjas Wortmann KG Internationale Schuhproduktionen vs. Hauptzollamt Bielefeld, C-365/15, ECLI:EU:C:2017:19, punkt 34.


title: Komisjoni rakendusmäärus (EL) 2021/1063, 28. juuni 2021, millega kiidetakse heaks C12-16-alküüldimetüülbensüülammooniumkloriidi toimeainena kasutamine tooteliikidesse 3 ja 4 kuuluvates biotsiidides (EMPs kohaldatav tekst)

text:
                  29.6.2021

                  ET

                  Euroopa Liidu Teataja

                  L 229/4

         KOMISJONI RAKENDUSMÄÄRUS (EL) 2021/1063,
         28. juuni 2021,
         millega kiidetakse heaks C12-16-alküüldimetüülbensüülammooniumkloriidi toimeainena kasutamine tooteliikidesse 3 ja 4 kuuluvates biotsiidides
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 89 lõike 1 kolmandat lõiku,
         ning arvestades järgmist:

                     (1)

                     Komisjoni delegeeritud määrusega (EL) nr 1062/2014 (2) on kehtestatud loetelu olemasolevatest toimeainetest, mida tuleb hinnata seoses nende võimaliku heakskiitmisega biotsiidides kasutamiseks. See loetelu sisaldab C12-16-alküüldimetüülbensüülammooniumkloriidi (ADBAC/BKC (C12–16)), mis tuleb käesoleva määruse kohaldamiseks tema hindamise tulemusena ümber nimetada C12-16-alküüldimetüülbensüülammooniumkloriidiks.

                     (2)

                     C12-16-alküüldimetüülbensüülammooniumkloriidi on hinnatud kasutamiseks biotsiidides, mis kuuluvad Euroopa Parlamendi ja nõukogu direktiivi 98/8/EÜ (3) V lisas määratletud tooteliiki 3 (loomade hügieeniks kasutatavad biotsiidid) ja tooteliiki 4 (toidu- ja söödaruumides kasutatavad desinfektsioonivahendid), mis vastavad määruse (EL) nr 528/2012 V lisas määratletud tooteliikidele 3 ja 4.

                     (3)

                     Referentliikmesriigiks määratud Itaalia hindav pädev asutus esitas 10. septembril 2012 komisjonile hindamisaruande ja oma järeldused.

                     (4)

                     Kooskõlas delegeeritud määruse (EL) nr 1062/2014 artikli 7 lõikega 2 võttis biotsiidikomitee 6. oktoobril 2020 vastu Euroopa Kemikaaliameti (edaspidi „kemikaaliamet“) arvamused, (4) võttes arvesse hindava pädeva asutuse järeldusi.

                     (5)

                     Kõnealuste arvamuste kohaselt vastavad tooteliikidesse 3 ja 4 kuuluvad ning C12-16-alküüldimetüülbensüülammooniumkloriidi sisaldavad biotsiidid eeldatavasti direktiivi 98/8/EÜ artikli 5 lõike 1 punktide b, c ja d nõuetele, kui need vastavad teatavatele spetsifikatsioonidele ja on täidetud nende kasutust reguleerivad tingimused.

                     (6)

                     Ameti arvamustest lähtuvalt on asjakohane kiita heaks C12-16-alküüldimetüülbensüülammooniumkloriidi toimeainena kasutamine tooteliikidesse 3 ja 4 kuuluvates biotsiidides, kui need vastavad teatavatele spetsifikatsioonidele ja tingimustele.

                     (7)

                     Enne toimeaine heakskiitmist tuleks ette näha mõistlik ajavahemik, et huvitatud isikud saaksid võtta vajalikud meetmed, et valmistuda uute nõuete täitmiseks.

                     (8)

                     Käesoleva määrusega ettenähtud meetmed on kooskõlas alalise biotsiidikomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Kiidetakse heaks C12-16-alküüldimetüülbensüülammooniumkloriidi toimeainena kasutamine tooteliikidesse 3 ja 4 kuuluvates biotsiidides vastavalt lisas esitatud nõuetele ja tingimustele.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 28. juuni 2021

                  Komisjoni nimel

                  president

               Ursula VON DER LEYEN

            (1)  ELT L 167, 27.6.2012, lk 1.

            (2)  Komisjoni 4. augusti 2014. aasta delegeeritud määrus (EL) nr 1062/2014 Euroopa Parlamendi ja nõukogu määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist (ELT L 294, 10.10.2014, lk 1).

            (3)  Euroopa Parlamendi ja nõukogu 16. veebruari 1998. aasta direktiiv 98/8/EÜ biotsiidide turuleviimise kohta (EÜT L 123, 24.4.1998, lk 1).

            (4)  Biotsiidikomitee arvamused toimeaine C12-16-alküüldimetüülbensüülammooniumkloriidi heakskiitmise taotluste kohta; tooteliigid 3 ja 4; ECHA/BPC/267/2020 ja ECHA/BPC/268/2020, vastu võetud 6. oktoobril 2020.

            LISA

                        Tavanimetus

                        IUPACi nimetus
                        Tunnuskoodid

                        Toimeaine minimaalne puhtusaste  (1)

                        Heakskiitmise kuupäev

                        Heakskiidu aegumiskuupäev

                        Tooteliik

                        Eritingimused

                        C12–16-alküüldimetüülbensüülammooniumkloriid

                        IUPACi nimetus: ei kohaldata
                        EÜ nr: 270-325-2
                        CASi nr: 68424-85-1

                        Hinnatud toimeaine minimaalne puhtusaste: 972 g/kg (kuivmass)

                        1. november 2022

                        31. oktoober 2032

                        3

                        Biotsiidide puhul antakse luba järgmistel tingimustel:

                                    a)

                                    Toote hindamisel pööratakse erilist tähelepanu loataotlusega hõlmatud kasutusaladega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud.

                                    b)

                                    Pidades silmas hinnatud kasutusviiside riskihindamise tulemusi, tuleb toote hindamisel pöörata erilist tähelepanu:

                                                1)

                                                kutselistele kasutajatele;

                                                2)

                                                settele pärast loomade transportimiseks kasutatud sõidukite desinfitseerimist ja haudejaamades tehtud udustamise järgsele desinfitseerimisele;

                                                3)

                                                pinnasele pärast loomade transportimiseks kasutatud sõidukite desinfitseerimist ja haudejaamades tehtud udustamise järgsele desinfitseerimisele.

                                    c)

                                    Toodete puhul, mille jäägid võivad esineda toidus või söödas, kontrollitakse vajadust kehtestada uued jääkide piirnormid või muuta kehtivaid piirnorme vastavalt Euroopa Parlamendi ja nõukogu määrusele (EÜ) nr 470/2009  (2) või Euroopa Parlamendi ja nõukogu määrusele (EÜ) nr 396/2005  (3) ning võetakse asjakohased riskivähendamismeetmed, millega tagatakse, et kohaldatavaid jääkide piirnorme ei ületata.

                        4

                        Biotsiidide puhul antakse luba järgmistel tingimustel:

                                    a)

                                    Toote hindamisel pööratakse erilist tähelepanu loataotlusega hõlmatud kasutusaladega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud.

                                    b)

                                    Pidades silmas hinnatud kasutusviiside riskihindamise tulemusi, tuleb toote hindamisel pöörata erilist tähelepanu:

                                                (1)

                                                kutselistele kasutajatele;

                                                (2)

                                                settele ja pinnasele pärast desinfitseerimist tapamajades ja lihatööstustes.

                                    c)

                                    Toodete puhul, mille jäägid võivad esineda toidus või söödas, kontrollitakse vajadust kehtestada uued jääkide piirnormid või muuta kehtivaid piirnorme vastavalt määrusele (EÜ) nr 470/2009 või määrusele (EÜ) nr 396/2005 ning võetakse asjakohased riskivähendamismeetmed, millega tagatakse, et kohaldatavaid jääkide piirnorme ei ületata.

                                    d)

                                    C12–16-alküüldimetüülbensüülammooniumkloriidi ei kasutata Euroopa Parlamendi ja nõukogu määruse (EÜ) nr 1935/2004  (4) kohaldamisalasse kuuluvates materjalides ja esemetes, mis on ette nähtud toiduga kokkupuutumiseks, välja arvatud juhul, kui komisjon on kehtestanud konkreetsed C12–16-alküüldimetüülbensüülammooniumkloriidi toidusse migreerumise piirnormid või kui nimetatud määruse kohaselt on kindlaks tehtud, et sellised piirnormid ei ole vajalikud.

               (1)  Selles veerus esitatud puhtusaste on minimaalne puhtusaste, mille juures toimeainet hinnati. Turule lastud tootes võib olla sama või erineva puhtusastmega toimeaine, kui on tõendatud, et see on tehniliselt samaväärne hinnatud toimeainega.

               (2)  Euroopa Parlamendi ja nõukogu 6. mai 2009. aasta määrus (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004 (ELT L 152, 16.6.2009, lk 11).

               (3)  Euroopa Parlamendi ja nõukogu 23. veebruari 2005. aasta (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).

               (4)  Euroopa Parlamendi ja nõukogu 27. oktoobri 2004. aasta määrus (EÜ) nr 1935/2004 toiduga kokkupuutumiseks ettenähtud materjalide ja esemete kohta, millega tunnistatakse kehtetuks direktiivid 80/590/EMÜ ja 89/109/EMÜ (ELT L 338, 13.11.2004, lk 4).


title: Komisjoni rakendusmäärus (EL) 2021/1064, 28. juuni 2021, millega muudetakse rakendusmäärust (EL) 2021/520 Ühendkuningriigi puhul seoses Põhja-Iirimaaga teatavate peetavate maismaaloomade jälgitavuse jaoks mõeldud loomade identifitseerimiskoodi konfiguratsiooni osas (EMPs kohaldatav tekst)

text:
                  29.6.2021

                  ET

                  Euroopa Liidu Teataja

                  L 229/8

         KOMISJONI RAKENDUSMÄÄRUS (EL) 2021/1064,
         28. juuni 2021,
         millega muudetakse rakendusmäärust (EL) 2021/520 Ühendkuningriigi puhul seoses Põhja-Iirimaaga teatavate peetavate maismaaloomade jälgitavuse jaoks mõeldud loomade identifitseerimiskoodi konfiguratsiooni osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. märtsi 2016. aasta määrust (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus), (1) eriti selle artikli 120 lõiget 1 ja artikli 120 lõike 2 punkte c, d ja f,
         ning arvestades järgmist:

                     (1)

                     Määruses (EL) 2016/429 on sätestatud loomadele või inimestele edasikanduvate loomataudide ennetamise ja tõrje eeskirjad. Kõnealuse määruse IV osa I jaotise 1. ja 2. peatükis on sätestatud eeskirjad maismaaloomade pidamise ettevõtete ja haudejaamade kohta ning teatavate peetavate maismaaloomade ja haudemunade jälgitavuse kohta liidus. Määrusega (EL) 2016/429 on komisjonile antud ka õigus võtta delegeeritud õigusaktidega vastu eeskirju, mis täiendavad kõnealuse määruse teatavaid mitteolemuslikke osi.

                     (2)

                     Komisjoni delegeeritud määrusega (EL) 2019/2035 (2) täiendatakse määrust (EL) 2016/429, sätestades täiendavad eeskirjad peetavate maismaaloomade ja haudemunade registreeritud ja heaks kiidetud ettevõtete ning teatavate peetavate maismaaloomade ja haudemunade jälgitavuse kohta. Kõnealuse delegeeritud määruse III osa sisaldab peetavate maismaaloomade jälgitavuse eeskirju ning täpsemalt on III osa I ja II jaotises sätestatud peetavate veiste, lammaste ja kitsede jälgitavuse eeskirjad.

                     (3)

                     Selleks et tagada määruses (EL) 2016/429 ja delegeeritud määruses (EL) 2019/2035 sätestatud jälgitavuseeskirjade ühetaoline kohaldamine liidus, on komisjoni rakendusmäärusega (EL) 2021/520 (3) kehtestatud teatavate peetavate maismaaloomade jälgitavuse rakenduseeskirjad.

                     (4)

                     Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule (edaspidi „väljaastumisleping“), eriti Iirimaa ja Põhja-Iirimaa protokolli artikli 5 lõikele 4 koostoimes kõnealuse protokolli 2. lisaga jätkatakse pärast väljaastumislepingus sätestatud üleminekuperioodi lõppu määruse (EL) 2016/429 ja sellel põhinevate komisjoni õigusaktide kohaldamist Ühendkuningriigi suhtes ja Ühendkuningriigis seoses Põhja-Iirimaaga. Sellest tulenevalt kohaldatakse Ühendkuningriigis seoses Põhja-Iirimaaga rakendusmääruses (EL) 2021/520 sätestatud eeskirju. Selguse huvides on kõnealuse rakendusmääruse artiklis 1 asjakohane viidata väljaastumislepingule.

                     (5)

                     Lisaks on rakendusmääruse (EL) 2021/520 artikli 12 punktis a sätestatud eeskirjad peetavate veiste, lammaste, kitsede, kaamellaste ja hirvlaste identifitseerimiskoodi konfiguratsiooni kohta. Identifitseerimiskoodi esimene element on identifitseerimisvahendi esimesena kasutusele võtnud liikmesriigi kood kahetähelise koodina vastavalt Rahvusvahelise Standardiorganisatsiooni (ISO) standardile 3166-1 alpha-2, välja arvatud Kreeka puhul, kus kasutatakse kahetähelist koodi „EL“, või kolmekohaline numbriline riigikood vastavalt ISO standardile 3166-1. Kuna määruse (EL) 2021/520 artiklis 12 osutatud ISO standardites puuduvad Ühendkuningriigi alajaotused Põhja-Iirimaa kohta, tuleks kõnealust määrust muuta, et sätestada, milline riigikood peaks olema Ühendkuningriigi kõnealuses piirkonnas peetavate veiste, lammaste, kitsede, kaamellaste ja hirvlaste identifitseerimiskoodi esimene element.

                     (6)

                     Komisjoni rakendusmääruse (EL) 2020/1470 (4) I lisas on esitatud riikide ja territooriumide nomenklatuur Euroopa rahvusvahelise kaubavahetuse statistika jaoks ning selles on sätestatud, et „XI“ on kahetäheline kood, mida kasutatakse juhul, kui Ühendkuningriiki tuleb seoses Põhja-Iirimaaga eristada vastavalt asjaomastes liidu õigusaktides sätestatud tingimustele. Seepärast tuleks Ühendkuningriigi puhul seoses Põhja-Iirimaaga osutada rakendusmääruse (EL) 2021/520 artikli 12 punkti a alapunktis i kõnealusele koodile.

                     (7)

                     Lisaks ei ole kindlaks määratud kolmekohalist koodi, mida kasutada juhul, kui Ühendkuningriiki tuleb seoses Põhja-Iirimaaga eristada. Kolmekohalist numbrilist koodi „899“ ei ole ISO standardis 3166-1 määratud. Seepärast tuleks Ühendkuningriigi puhul seoses Põhja-Iirimaaga osutada rakendusmääruse (EL) 2021/520 artikli 12 punkti a alapunktis ii kõnealusele koodile.

                     (8)

                     Seepärast tuleks rakendusmäärust (EL) 2021/520 vastavalt muuta.

                     (9)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmäärust (EL) 2021/520 muudetakse järgmiselt.

                        1)

                        Artikli 1 sissejuhatav lause asendatakse järgmisega:
                        „Käesolevas määrusega kehtestatakse liikmesriikidele (*1) eeskirjad, mis käsitlevad järgmist:

                           (*1)  Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule, eriti Iirimaa ja Põhja-Iirimaa protokolli artikli 5 lõikele 4 koostoimes kõnealuse protokolli 2. lisaga, hõlmavad käesolevas määruses olevad viited liikmesriikidele või liidule Ühendkuningriiki seoses Põhja-Iirimaaga.”"

                        2)

                        Artikli 12 punkt a asendatakse järgmisega:

                                    „a)

                                    identifitseerimiskoodi esimene element on identifitseerimisvahendi esimesena kasutusele võtnud liikmesriigi kood järgmises vormingus:

                                                i)

                                                kahetäheline kood vastavalt ISO standardile 3166-1 alpha-2, välja arvatud Kreeka puhul, kus kasutatakse kahetähelist koodi „EL“, ja Ühendkuningriigi puhul seoses Põhja-Iirimaaga, kus kasutatakse kahetähelist koodi „XI“, või

                                                ii)

                                                kolmekohaline numbriline riigikood vastavalt ISO standardile 3166-1, välja arvatud Ühendkuningriigi puhul seoses Põhja-Iirimaaga, kus kasutatakse koodi „899“;“.

            Artikkel 2
            Käesolev määrus jõustub kolmandal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 28. juuni 2021

                  Komisjoni nimel

                  president

               Ursula VON DER LEYEN

            (1)  ELT L 84, 31.3.2016, lk 1.

            (2)  Komisjoni 28. juuni 2019. aasta delegeeritud määrus (EL) 2019/2035, millega täiendatakse Euroopa Parlamendi ja nõukogu määrust (EL) 2016/429 seoses maismaaloomade pidamise ettevõtteid ja haudejaamu ning teatavate peetavate maismaaloomade ja haudemunade jälgitavust käsitlevate eeskirjadega (ELT L 314, 5.12.2019, lk 115).

            (3)  Komisjoni 24. märtsi 2021. aasta rakendusmäärus (EL) 2021/520, millega kehtestatakse Euroopa Parlamendi ja nõukogu määruse (EL) 2016/429 rakenduseeskirjad seoses teatavate peetavate maismaaloomade jälgitavusega (ELT L 104, 25.3.2021, lk 39).

            (4)  Komisjoni 12. oktoobri 2020. aasta rakendusmäärus (EL) 2020/1470, mis käsitleb riikide ja territooriumide nomenklatuuri Euroopa rahvusvahelise kaubavahetuse statistika jaoks ja geograafilist jaotust muu ettevõtlusstatistika jaoks (ELT L 334, 13.10.2020, lk 2).


title: Komisjoni rakendusmäärus (EL) 2021/1071, 29. juuni 2021, millega muudetakse rakendusmääruseid (EL) 2021/442 ja (EL) 2021/521 seoses mehhanismiga, millega seatakse teatavate toodete ekspordi tingimuseks ekspordiloa esitamine

text:
                  30.6.2021

                  ET

                  Euroopa Liidu Teataja

                  L 230/28

         KOMISJONI RAKENDUSMÄÄRUS (EL) 2021/1071,
         29. juuni 2021,
         millega muudetakse rakendusmääruseid (EL) 2021/442 ja (EL) 2021/521 seoses mehhanismiga, millega seatakse teatavate toodete ekspordi tingimuseks ekspordiloa esitamine
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 11. märtsi 2015. aasta määrust (EL) 2015/479 ühiste ekspordieeskirjade kohta, (1) eriti selle artiklit 6,
         ning arvestades järgmist:

                     (1)

                     30. jaanuaril 2021 võttis komisjon vastu rakendusmääruse (EL) 2021/111, (2) millega seati kuueks nädalaks COVID-19 vaktsiinide ja nende vaktsiinide tootmiseks kasutatavate toimeainete, sealhulgas tüvi- ja töörakupankade ekspordi tingimuseks ekspordiloa esitamine vastavalt määruse (EL) 2015/479 artiklile 5. Seejärel võttis komisjon 12. märtsil 2021 vastu rakendusmääruse (EL) 2021/442, (3) millega seati kuni 30. juunini 2021 nende toodete ekspordi tingimuseks ekspordiloa esitamine vastavalt määruse (EL) 2015/479 artiklile 6.

                     (2)

                     24. märtsil 2021 võttis komisjon vastu rakendusmääruse (EL) 2021/521, (4) millega kehtestati ekspordiloa andmisel kaalutava täiendava asjaoluna see, kas kõnealune luba ei ohusta rakendusmäärusega (EL) 2021/442 hõlmatud kauba tarnekindlust liidus. Sama määrusega otsustas komisjon ajutiselt peatada ka teatavate sihtriikide vabastamise rakendusmääruse (EL) 2021/442 kohaldamisalast.

                     (3)

                     Komisjoni rakendusmäärus (EL) 2021/521 võeti vastu vastavalt määruse (EL) 2015/479 artiklile 5 ja seda kohaldati kuus nädalat. Kõnealuse määrusega kehtestatud meetmeid pikendati seejärel komisjoni rakendusmäärusega (EL) 2021/734 (5) kuni 30. juunini 2021.

                     (4)

                     Vaktsiinide tootmisvõimsus on liidus vahepeal paranenud, mille tulemusena on COVID-19 vaktsiinidooside pakkumine liidus suurenenud. See on kiirendanud vaktsineerimiskampaaniat liidus.

                     (5)

                     Vaktsineerimiskampaania on siiski veel pooleli ja ebakindlus püsib, eelkõige COVID-19 viiruse uute variantide esilekerkimise tõttu. Seepärast on jätkuvalt vaja tagada nii ekspordi kui ka liidu tarnete läbipaistvus.

                     (6)

                     Endiselt püsib oht, et eksport ohustab kas liidu ja vaktsiinitootjate vaheliste eelostulepingute täitmist või liidu COVID-19 vaktsiinide ja nende toimeainete tarnekindlust.

                     (7)

                     Seepärast tuleks rakendusmäärustega (EL) 2021/442 ja (EL) 2021/521 kehtestatud meetmete kohaldamist jätkata kuni 30. septembrini 2021. Nimetatud määrusi tuleks seepärast vastavalt muuta.

                     (8)

                     Käesoleva määrusega ette nähtud meetmed on kooskõlas määruse (EL) 2015/479 artikli 3 lõike 1 alusel loodud komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) 2021/442 artikli 4 teine lõik asendatakse järgmisega:

               „Seda kohaldatakse 30. septembrini 2021.“

            Artikkel 2
            Rakendusmääruse (EL) 2021/521 artikli 3 teine lõik asendatakse järgmisega:

               „Seda kohaldatakse 30. septembrini 2021.“

            Artikkel 3
            Käesolev määrus jõustub 1. juulil 2021.

            Määrus on tervikuna siduv ja vahetult kohaldatav kõikides liikmesriikides.
            Brüssel, 29. juuni 2021

                  Komisjoni nimel

                  president

               Ursula VON DER LEYEN

            (1)  ELT L 83, 27.3.2015, lk 34.

            (2)  Komisjoni 29. jaanuari 2021. aasta rakendusmäärus (EL) 2021/111, millega seatakse teatavate toodete ekspordi tingimuseks ekspordiloa esitamine (ELT L 31 I, 30.1.2021, lk 1).

            (3)  Komisjoni 11. märtsi 2021. aasta rakendusmäärus (EL) 2021/442, millega seatakse teatavate toodete ekspordi tingimuseks ekspordiloa esitamine (ELT L 85, 12.3.2021, lk 190).

            (4)  Komisjoni 24. märtsi 2021. aasta rakendusmäärus (EL) 2021/521, millega kehtestatakse erikord mehhanismi jaoks, millega seatakse teatavate toodete ekspordi tingimuseks ekspordiloa esitamine (ELT L 104, 25.3.2021, lk 52).

            (5)  Komisjoni 5. mai 2021. aasta rakendusmäärus (EL) 2021/734, millega muudetakse rakendusmäärust (EL) 2021/521, millega kehtestatakse erikord mehhanismi jaoks, millega seatakse teatavate toodete ekspordi tingimuseks ekspordiloa esitamine (ELT L 158, 6.5.2021, lk 13).